Diari Oficial de la Generalitat Valenciana


Sumari del DOGV 9291, del 04-03-2022 (2022/1746)

RESOLUCIÓ de 27 de desembre de 2021, del director general de LABORA Servei Valencià d'Ocupació i Formació, per la qual es convoca per a l'exercici 2022 el Programa d'incentius a la contractació de persones desocupades que tinguen com a mínim 30 anys per entitats locals de la Comunitat Valenciana («Avalem experiència plus»). Programa «EXPLUS 2022».
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9291

Data del DOGV
:   04-03-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/1746


Data del document
:   27-12-2021

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * ajuda pública
    * aturat
    * administració local

RESOLUCIÓ de 27 de desembre de 2021, del director general de LABORA Servei Valencià d'Ocupació i Formació, per la qual es convoca per a l'exercici 2022 el Programa d'incentius a la contractació de persones desocupades que tinguen com a mínim 30 anys per entitats locals de la Comunitat Valenciana («Avalem experiència plus»). Programa «EXPLUS 2022». [2022/1746]  
  
El 24 de juny de 2021 el Parlament Europeu i el Consell van adoptar el Reglament (UE) 2021/1057, pel qual s'estableix el Fons Social Europeu Plus (d'ara en avant, FSE+), els recursos del qual s'aplicaran en el programa operatiu que es preveu aprovar per al període 2021-2027 i que es configura com a principal instrument de la Unió Europea per a invertir en les persones i aplicar el pilar europeu de drets socials, contribuint a una Europa més social; a una cohesió econòmica, social i territorial de conformitat amb l'article 174 TFUE, i a la consecució dels objectius marcats en l'Agenda de desenvolupament sostenible 2030, i reflecteix la resposta europea a les repercussions socials i econòmiques de la pandèmia de la covid-19. No obstant això, a conseqüència que aquesta convocatòria s'executarà en un període de transició entre dos períodes de programació i en un moment en què la Unió Europea impulsa nous instruments destinats a pal·liar els efectes derivats de la crisi sanitària i a afavorir la recuperació econòmica, la referència als diferents reglaments i fons europeus ha d'entendre's efectuada sense perjudici que aquesta actuació resulte susceptible de cofinançament per qualsevol altre fons que puga aprovar la Unió Europea.  
  
Els objectius específics, recollits en l'article 4 del Reglament FSE+, destaquen com a prioritari millorar l'accés a l'ocupació i a mesures d'activació de totes les persones demandants d'ocupació, i en particular de les persones joves, especialment a través de l'aplicació de la Garantia Juvenil, de les persones desocupades de llarga duració i dels grups desfavorits en el mercat laboral, i de les persones inactives, així com mitjançant la promoció de l'ocupació per compte propi i l'economia social.  
  
En el Diari Oficial de la Generalitat Valenciana de 2 de maig de 2019 es va publicar l'Ordre 7/2019, de 25 d'abril, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores del Programa d'incentius a la contractació de persones desocupades per entitats locals de la Comunitat Valenciana.  
Aquesta actuació pretén incrementar l'ocupabilitat de les persones desocupades a través de pràctica professional, alhora que es doten les entitats locals de mitjans humans addicionals que els permeten realitzar actuacions específiques en l'àmbit de les seues competències.  
L'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que «En la tramitació anticipada d'atorgament de subvencions, de conformitat amb el que es preveu en l'article 41 d'aquesta llei, podrà arribar-se al moment procedimental immediatament anterior al de la resolució de la concessió, i haurà de constar en tots els tràmits que aquest atorgament estarà condicionat a l'existència de crèdit adequat i suficient per a això en els pressupostos de l'exercici econòmic següent».  
  
En el projecte de pressupostos de la Generalitat per a l'exercici 2022 figura en el capítol IV del subprograma 322.51, Foment d'ocupació, la línia de subvenció S2941 amb una dotació adequada i suficient per al finançament d'aquestes ajudes.  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea en el marc d'aquesta convocatòria podrà comunicar aquests fets al Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat a aquest efecte per aquest Servei en l'adreça web http://www.igae.pap.hacienda.gob.es/sitios/igae/es-ES/Paginas/denan.aspx, i en els termes establits en la Comunicació 1/2017, de 3 d'abril, de l'esmentat Servei, que pot localitzar-se en la següent adreça web: https://labora.gva.es/va/comunicacio-del-servei-nacional-de-coordinacio-antifrau-de-la-intervencio-general-de-l-administracio-de-l-estat.  
De conformitat amb el que s'estableix en l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria 2022  
1. Convocar per a l'exercici 2022 el Programa d'incentius a la contractació de persones desocupades que tinguen com a mínim 30 anys d'edat per entitats locals, regulat en l'Ordre 7/2019, de 25 d'abril, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores del Programa d'incentius a la contractació de persones desocupades per entitats locals de la Comunitat Valenciana, en el marc del Programa operatiu del Fons Social Europeu 2014-2020 de la Comunitat Valenciana («Avalem experiència plus»), publicada en el Diari Oficial de la Generalitat Valenciana de 2 de maig de 2019 (d'ara en avant, Ordre 7/2019).  
2. Aquestes subvencions es finançaran amb càrrec al capítol 4, codi de línia S2941000, del subprograma 322.51, Foment d'ocupació, per un import global màxim estimat de 62.877.062 d'euros, fons susceptibles de finançar-se en un 100 %, amb càrrec al Programa operatiu 2021-2027, que s'aprovarà en aplicació del Reglament (UE) 2021/1057 del Parlament Europeu i del Consell, de 24 de juny de 2021, pel qual s'estableix el Fons Social Europeu Plus, o per qualsevol altre fons susceptible de ser finançat per la Unió Europea, amb la següent distribució, que té caràcter estimatiu:  
a) Ajuntaments: 80.341.491 euros.  
b) Mancomunitats: 1.500.000 euros.  
En tot cas, la concessió d'aquestes subvencions queda condicionada a l'existència de crèdit adequat i suficient en el pressupost de LABORA Servei Valencià d'Ocupació i Formació per a l'exercici 2022.  
  
3. La dotació d'aquesta convocatòria podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, aquest increment queda condicionat a la declaració de disponibilitat del crèdit, que haurà de ser publicada en el Diari Oficial de la Generalitat Valenciana. Ni aquesta publicitat ni l'alteració de la distribució estimativa implicaran l'obertura d'un termini per a presentar noves sol·licituds ni tampoc l'inici d'un nou còmput de termini per a resoldre.  
  
Segon. Objecte i àmbit  
Aquesta convocatòria té per objecte la concessió d'incentius a la contractació de persones que tinguen com a mínim 30 anys d'edat i que figuren inscrites com a desocupades en els espais Labora de la Generalitat.  
  
Tercer. Persones beneficiàries  
1. De conformitat amb el que es preveu en l'article 10.3 de l'Ordre 7/2019, podran ser beneficiaris d'aquestes ajudes els ajuntaments i les mancomunitats de la Comunitat Valenciana, o els seus organismes autònoms.  
2. En cap cas podran obtindre la condició de beneficiàries les entitats en les quals concórrega alguna de les prohibicions previstes en l'article 13 de la Llei 38/2003, de 17 de novembre, general de subvencions.  
  
Quart. Persones destinatàries finals  
De conformitat amb el que es preveu en l'article 10.3 de l'Ordre 7/2019, les persones destinatàries finals d'aquestes ajudes són les persones desocupades que tinguen com a mínim 30 anys d'edat i que figuren inscrites com a demandants d'ocupació en els espais Labora de la Generalitat, condició que hauran de complir en el moment de la contractació.  
  
Cinqué. Acció subvencionable i quantia de la subvenció  
1. Serà objecte de subvenció la contractació temporal (llevat dels contractes formatius) a jornada completa, durant un període de dotze mesos, de les persones a què fa referència el resolc quart.  
2. L'import de la subvenció per cada contractació es determinarà en funció del grup de cotització que corresponga a cada persona treballadora, segons es detalla en l'annex.  
3. L'import de la subvenció concedida no determinarà el cost salarial i de Seguretat Social de les persones contractades, les retribucions de les quals es fixaran d'acord amb la normativa que legalment o convencionalment siga aplicable en cada entitat beneficiària.  
  
Sisé. Selecció i contractació de les persones destinatàries  
1. Per a la selecció de les persones destinatàries, l'entitat beneficiària seguirà el procediment establit en aquest resolc i en les instruccions que dicte sobre aquest tema el director general de LABORA Servei Valencià d'Ocupació i Formació.  
2. Les entitats beneficiàries hauran de presentar una oferta d'ocupació a l'espai Labora, que efectuarà una preselecció entre les persones indicades en el resolc quart d'aquesta resolució.  
3. Rebuda l'oferta d'ocupació, l'espai Labora realitzarà un sondeig d'acord amb les instruccions indicades en el punt 1.  
4. Per a la selecció final de les persones candidates es constituirà una comissió de baremació integrada per dos representants de l'entitat beneficiària, que exerciran la presidència (amb vot de qualitat) i la secretaria; i per sengles representants de les organitzacions sindicals integrants del Consell de Direcció de LABORA Servei Valencià d'Ocupació i Formació. Es procurarà que la composició de l'òrgan col·legiat s'ajuste al principi d'equilibri per raó de sexe.  
5. Després de puntuar les persones candidates aplicant els criteris que assenyalen les instruccions del punt 1, la comissió de baremació estendrà una acta del procés de selecció, segons el model normalitzat. En cas d'absència de la representació sindical, s'adjuntarà a l'acta la convocatòria remesa o la justificació de l'absència.  
6. El resultat de la baremació podrà ser objecte d'un recurs davant de l'entitat beneficiària, que resoldrà el que siga procedent amb l'informe previ de la comissió de baremació.  
7. L'entitat local beneficiària contractarà aquelles persones que hagen obtingut més puntuació en el procés de selecció. En cas d'empat, tindrà preferència la persona de major edat i, si persisteix l'empat, la persona amb major permanència en desocupació.  
8. La contractació i alta en la Seguretat Social de les persones seleccionades podrà tindre lloc a partir de la comunicació de la proposta de l'òrgan col·legiat recollit en el resolc desé i, en tot cas, fins a complir-se el termini de presentació de la justificació de la subvenció. Les entitats beneficiàries efectuaran el nombre de contractacions (amb una duració de dotze mesos) que els permeta l'import global de la subvenció concedida.  
  
Seté. Exclusions  
Queden exclosos d'aquest programa els supòsits següents:  
a) Persones que hagen finalitzat la seua relació laboral amb l'entitat ocupadora en els sis mesos previs a la contractació.  
b) Persones que hagen sigut contractades a l'empara dels programes de subvencions EMPUJU, EMCUJU i ECOVID 2021 en qualsevol entitat.  
c) Contractacions a jornada parcial, excepte aquelles derivades de reduccions legals de jornada a petició de la persona treballadora.  
d) Contractacions realitzades per entitats que hagen sigut excloses com a beneficiàries de programes d'ocupació.  
e) Contractacions realitzades per entitats sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals, Seguretat Social o matèria laboral.  
f) Qualsevol contractació que s'emmarque en l'àmbit de les ofertes públiques d'ocupació, regulades en el text refós de la Llei de l'Estatut Bàsic de l'Empleat públic, aprovat pel Reial decret legislatiu 5/2015, de 30 d'octubre.  
  
Huité. Forma i termini de presentació de sol·licituds  
1. La sol·licitud (comprensiva, així mateix, de la documentació exigida en el resolc nové) es presentarà de manera telemàtica en la seu electrònica de la Generalitat Valenciana, a través del procediment GUC habilitat a aquest efecte i denominat EXPLUS 2022- Programa de subvencions d'ocupació per a la contractació de persones desocupades que tinguen com a mínim 30 anys d'edat per entitats locals. En la pàgina web de LABORA Servei Valencià d'Ocupació i Formació (www.labora.gva.es/corporacions-locals-mancomunitats-diputacions/foment-de-l-ocupacio) estarà disponible la informació sobre aquesta convocatòria i s'habilitarà un accés a la seu electrònica per a formular la sol·licitud. Per a això, s'haurà de disposar de signatura electrònica avançada, bé amb el certificat reconegut d'entitat o el certificat de representant d'entitat. No s'admetran les sol·licituds no presentades utilitzant el procediment GUC ací descrit.  
2. Només podrà presentar-se una sol·licitud per entitat local, de manera que no s'admetrà la presentada per organismes autònoms si les entitats locals a les quals estan vinculades o de les quals depenen presenten igualment una sol·licitud. Si l'entitat local no presenta una sol·licitud, només s'admetrà la sol·licitud de l'organisme autònom que es presente en primer lloc.  
3. El termini per a la presentació de les sol·licituds serà de deu dies hàbils, a comptar des de l'endemà de la publicació de l'extracte d'aquesta resolució en el Diari Oficial de la Generalitat Valenciana.  
  
Nové. Documentació que s'ha d'adjuntar a la sol·licitud  
Les sol·licituds hauran d'anar acompanyades de la documentació següent:  
a) Formulari annex a la sol·licitud, en el qual es prioritzarà un únic grup de cotització únicament als efectes que l'import del barem estàndard de costos unitaris associat a aquest (i recollit en l'annex) siga pres com a import mínim de subvenció garantit a concedir, segons s'estableix en el procediment de repartiment recollit en el resolc onzé, i sense que aquesta priorització supose cap compromís de contractar una persona en aquest grup de cotització.  
b) Dades de domiciliació bancària, segons el model normalitzat. En el cas que no haja variat respecte de l'última sol·licitud presentada davant de LABORA Servei Valencià d'Ocupació i Formació per l'entitat sol·licitant, s'haurà d'identificar la corresponent versió.  
c) Declaració responsable de no estar incurs en les prohibicions per a obtindre la condició de beneficiari ni per a ser receptor del pagament a què fan referència els apartats 2 i 3 de l'article 13 i l'apartat 5 de l'article 34 de la Llei 38/2003, segons el model normalitzat.  
d) Declaració sobre les obligacions de publicitat de les ajudes del Fons Social Europeu Plus.  
  
Desé. Instrucció del procediment  
1. La concessió d'aquestes subvencions es tramitarà en règim de concurrència competitiva.  
2. La instrucció correspondrà a les direccions territorials de LABORA Servei Valencià d'Ocupació i Formació.  
3. L'òrgan instructor podrà demanar als interessats l'aportació addicional de tots els documents i dades aclaridores que considere necessaris per a resoldre sobre la sol·licitud presentada.  
4. Una vegada examinades les sol·licituds, l'òrgan instructor emetrà un informe en què farà constar que les entitats beneficiàries compleixen tots els requisits necessaris per a la concessió de les ajudes.  
5. En la subdirecció general competent en matèria d'ocupació es constituirà un òrgan col·legiat integrat per la persona titular d'aquesta subdirecció o la persona que designe per a la seua substitució, que el presidirà; dues vocals; i una persona que exercirà la secretaria, amb veu però sense vot. La designació de les persones que ocupen les vocalies i la secretaria l'efectuarà la persona titular de la direcció general competent en matèria d'ocupació.  
6. En vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Onzé. Distribució de la dotació  
1. L'òrgan col·legiat proposarà la distribució de la dotació pressupostària d'acord amb els següents criteris:  
a) Es proposarà per a tots els sol·licitants l'import del barem estàndard de costos unitaris que corresponga a la contractació prioritzada pel sol·licitant en el formulari annex a la sol·licitud.  
b) En el cas que la dotació no s'haja esgotat després de procedir segons el que es disposa en el paràgraf anterior, el sobrant es distribuirà fins a esgotar el crèdit disponible en proporció a la desocupació registrada en l'àmbit territorial de la corresponent entitat local.  
c) Si la dotació resulta insuficient per a procedir segons el que s'estableix en l'apartat a, es prioritzaran els sol·licitants segons la major desocupació registrada.  
2. A l'efecte del que es disposa en l'apartat anterior, es tindran en compte les estadístiques de desocupació registrada corresponents al mes anterior al de la data de la convocatòria.  
3. La resolució de possibles empats s'efectuarà en funció de la pitjor evolució de la desocupació registrada en cada municipi. A aquest efecte, la comparativa es remuntarà als mesos precedents a l'indicat en l'apartat anterior que resulte necessari fins a desfer l'empat.  
4. En cap cas l'import assignat podrà superar la quantia de l'ajuda sol·licitada.  
  
Dotzé. Resolució i recursos  
1. La competència per a resoldre sobre les sol·licituds presentades correspon per delegació a la persona titular de la Direcció General d'Ocupació i Formació.  
2. El termini per a resoldre i notificar la resolució serà de sis mesos comptats a partir de la finalització del termini de presentació de sol·licituds. Després d'haver transcorregut aquest termini sense que s'haja dictat i notificat una resolució expressa, la sol·licitud podrà entendre's desestimada per silenci administratiu.  
3. La resolució posarà fi a la via administrativa i s'hi podrà interposar un recurs potestatiu de reposició davant de la Direcció General de LABORA Servei Valencià d'Ocupació i Formació, en el termini d'un mes, comptat des de l'endemà de ser notificada, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu, en el termini de dos mesos, computat en els termes ja dits, davant del jutjat contenciós administratiu de la corresponent província, de conformitat amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Tretzé. Mitjà de notificació  
1. La notificació de les resolucions i actes de tràmit es practicarà a través de la seu electrònica de la Generalitat (https://sede.gva.es). Per a això, el sol·licitant haurà de disposar de signatura electrònica avançada, bé amb el certificat reconegut d'entitat bé amb el certificat de representant d'entitat.  
2. Es remetrà un avís a l'adreça de correu electrònic que figure en l'expedient, on s'informarà que hi ha disponible una notificació en l'esmentada seu electrònica. La falta de pràctica de l'avís no impedirà que la notificació siga considerada plenament vàlida.  
  
  
Catorzé. Justificació i liquidació de la subvenció  
1. La justificació de la subvenció concedida s'efectuarà en el termini de 2 mesos des de la notificació de la resolució de concessió, mitjançant l'aportació de la següent documentació:  
a) Relació de persones treballadores contractades, segons el model normalitzat.  
b) Contractes de treball i la comunicació d'aquests a LABORA Servei Valencià d'Ocupació i Formació a través de l'aplicació Nyimuha@.  
c) Alta en la Seguretat Social de les persones treballadores i Informe de dades per a la cotització (Idc).  
d) Acta de selecció de les persones contractades i llistat de persones desocupades remés per l'espai Labora.  
e) Imprés normalitzat on figurarà el codi comptable identificable en relació amb la subvenció concedida.  
f) Acreditació d'estar al corrent en el compliment de les obligacions tributàries i enfront de la Seguretat Social i no ser deutor per una resolució de procedència de reintegrament, mitjançant la declaració responsable relativa a l'article 34.5 de la Llei general de subvencions.  
g) Acreditació d'estar al corrent en el compliment de l'obligació de rendició dels seus comptes anuals a la Sindicatura de Comptes; per a això, l'òrgan gestor obtindrà de la Sindicatura de Comptes el certificat sobre el compliment de l'obligació de rendició de comptes anuals.  
  
h) Declaració del representant de l'entitat relativa al fet que les contractacions no incorren en una causa d'exclusió.  
i) Comunicació a la persona treballadora contractada que la seua contractació és susceptible de ser finançada amb càrrec al Programa operatiu 2021-2027, que s'aprovarà en aplicació del Reglament (UE) 2021/1057 del Parlament Europeu i del Consell, de 24 de juny de 2021, pel qual s'estableix el Fons Social Europeu Plus, o per qualsevol altre fons susceptible de ser finançat per la Unió Europea, segons el model normalitzat.  
j) Justificant de l'emplenament del formulari inicial d'indicadors per la persona contractada, en compliment de les obligacions derivades dels articles 16.1 i 42.1 i 2 del Reglament (UE) 2021/1060, pel qual s'estableixen les disposicions comunes relatives a determinats fons europeus; entre aquests, el Fons Social Europeu Plus, i l'article 17 i l'annex I del Reglament (UE) 2021/1057, pel qual s'estableix el Fons Social Europeu Plus (FSE+), ambdós reglaments del Parlament Europeu i del Consell de data 24 de juny de 2021.  
k) Certificat del secretari o secretària de l'entitat relatiu al fet que les contractacions no s'emmarquen en l'àmbit de les ofertes públiques d'ocupació, regulades en el text refós de la Llei de l'Estatut Bàsic de l'Empleat Públic, aprovat pel Reial decret legislatiu 5/2015, de 30 d'octubre.  
l) Justificació de les accions de publicitat sobre el finançament de les ajudes per part del Fons Social Europeu Plus. A aquest efecte, caldrà adjuntar fotografies, captures de pantalla de pàgines web, cartells informatius, notes de premsa o qualsevol altra acreditació.  
2. La liquidació final de la subvenció es produirà una vegada aportada per l'entitat beneficiària la documentació assenyalada en l'apartat anterior.  
  
Quinzé. Obligacions de les entitats beneficiàries  
A més de les establides en l'article 14 de la Llei general de subvencions, són obligacions de les entitats beneficiàries:  
a) Facilitar totes les dades i la informació relacionades amb la subvenció concedida que els siguen requerides per LABORA Servei Valencià d'Ocupació i Formació.  
b) Comunicar la sol·licitud o l'obtenció d'altres subvencions, ajudes, ingressos o recursos per a la mateixa finalitat; així com qualsevol incidència o variació que es produïsca en relació amb la subvenció concedida.  
c) Iniciar els contractes i donar d'alta en la Seguretat Social les persones contractades en el període comprés entre la comunicació de la proposta de l'òrgan de col·legiat recollit en el resolc onzé i la finalització del termini de presentació de la justificació de la subvenció. Excepte en el cas de les substitucions, la contractació haurà de tindre lloc l'any de concessió de la subvenció.  
d) Mantindre l'ocupació creada durant almenys dotze mesos, excepte els casos de substitució establits en el resolc desseté.  
e) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial corresponent. A més, haurà de conservar els documents (incloent-hi els electrònics) que justifiquen l'aplicació dels fons rebuts, mentre puguen ser objecte de control, els quals han de ser originals o còpies certificades conformes a aquests documents.  
f) Les entitats beneficiàries hauran de comptabilitzar la concessió i el cobrament de la subvenció a través d'un codi comptable específic.  
g) En tant que aquestes ajudes són susceptibles de ser finançades pel Fons Social Europeu Plus, la documentació justificativa (incloent-hi els documents electrònics) haurà de conservar-se durant el termini que establisca la normativa europea que siga aplicable.  
h) A l'efecte de difusió pública, pel fet de ser aquestes ajudes susceptibles de ser finançades pel Fons Social Europeu Plus, el beneficiari estarà subjecte a les normes d'informació i publicitat que estableix el Reglament (UE) 2021/1057 del Parlament Europeu i del Consell, de 24 de juny de 2021, pel qual s'estableix el Fons Social Europeu Plus (FSE+) i pel qual es deroga el Reglament (UE) número 1296/2013, fent menció de l'origen d'aquest finançament i vetlant per donar-li visibilitat, en particular, quan promoguen les accions i els seus resultats, facilitant informació coherent, efectiva i proporcionada dirigida a múltiples destinataris, incloent-hi els mitjans de comunicació i el públic en general. En el cas que siga un altre fons de la Unió Europea el que finance l'actuació, s'aplicaran les normes d'informació, comunicació i publicitat que es puguen establir sobre aquest tema.  
i) Conservar tota la documentació associada a la selecció final de les persones treballadores.  
j) L'entitat beneficiària haurà de concedir a la persona treballadora el permís necessari en horari laboral per a permetre, si és el cas, les tasques d'acompanyament i orientació durant el període de manteniment a què fa referència la disposició addicional tercera de l'Ordre 7/2019.  
  
  
Setzé. Dret de la competència  
Aquestes subvencions són compatibles amb el mercat comú i no estan subjectes a la comunicació o notificació a la Comissió Europea, ja que no els és aplicable el que s'estableix en l'article 107.1 del Tractat de Funcionament de la Unió Europea, per estar destinades a entitats públiques per a la realització d'obres o serveis d'interés general i social i, per tant, no poden afectar els intercanvis comercials perquè no falsegen ni amenacen falsejar la competència.  
  
Desseté. Règim de substitució  
1. Si durant el període de manteniment la persona treballadora deixa vacant el lloc pels motius assenyalats en l'article 16.d de l'Ordre 7/2019, podrà ser substituïda en el termini d'un mes, a fi de completar el període de manteniment que quede pendent de complir, sempre que la persona substituta siga contractada per a la mateixa ocupació, categoria i grup de cotització. No serà admissible la substitució en el cas que la persona haja deixat el lloc vacant per no superar el període de prova recollit en el seu contracte.  
2. Les substitucions es realitzaran segons el seu ordre de puntuació en el procés de selecció. Si cap de les persones candidates en situació de reserva reuneix els requisits per a ser contractada, s'iniciarà un nou procés de selecció segons el que es preveu en aquesta convocatòria.  
3. No s'admetrà la substitució de la persona contractada o de les seues eventuals substitutes si el període de manteniment pendent de complir és inferior a 6 mesos.  
4. El termini establit per a la substitució no computarà a l'efecte de l'obligació de manteniment.  
5. L'entitat beneficiària comunicarà la substitució en el termini màxim de 10 dies hàbils a comptar de l'inici del contracte de la persona substituta, aportant per a això el model normalitzat corresponent i la documentació de la persona substituta relativa als punts b, c, d (només en el cas que procedira d'un nou procés selectiu), i, j i k del resolc catorzé.  
  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos comptat des de l'endemà d'haver sigut publicada, davant del corresponent jutjat contenciós administratiu competent, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa; o potestativament un recurs de reposició davant d'aquest mateix òrgan en el termini d'un mes computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que les persones interessades puguen presentar qualsevol altre recurs que estimen pertinent.  
  
València, 27 de desembre de 2021.- El director general de LABORA Servei Valencià d'Ocupació i Formació: Enric Nomdedéu i Biosca.  
  
  
  
  
ANNEX  
Import del barem estàndard de costos   
unitaris segons el grup de cotització  
  
GRUP DE COTITZACIÓ BECU 12 MESOS  
1 30.702,96 -  
2 26.582,28 -  
3 20.980,32 -  
4 19.504,44 -  
5 20.519,40 -  
6 17.000,16 -  
7 17.839,44 -  
8 18.771,48 -  
9 17.169,00 -  
10 15.192,00 -  
11 15.399,96 -